CELEX: 32018D0874
Language: et
Date: 2018-06-14 00:00:00
Title: Komisjoni rakendusotsus (EL) 2018/874, 14. juuni 2018, milles sätestatakse, et Nicaraguast pärit banaanide impordi suhtes kehtiva (Euroopa Parlamendi ja nõukogu määruse (EL) nr 20/2013 artikli 15 kohase) soodustollimaksu ajutine peatamine ei ole asjakohane

15.6.2018   
            
            
               ET
            
            
               Euroopa Liidu Teataja
            
            
               L 152/58
            
         KOMISJONI RAKENDUSOTSUS (EL) 2018/874,
   14. juuni 2018,
   milles sätestatakse, et Nicaraguast pärit banaanide impordi suhtes kehtiva (Euroopa Parlamendi ja nõukogu määruse (EL) nr 20/2013 artikli 15 kohase) soodustollimaksu ajutine peatamine ei ole asjakohane
   EUROOPA KOMISJON,
   võttes arvesse Euroopa Liidu lepingut ja Euroopa Liidu toimimise lepingut,
   võttes arvesse Euroopa Parlamendi ja nõukogu 15. jaanuari 2013. aasta määrust (EL) nr 20/2013, millega rakendatakse ühelt poolt Euroopa Liidu ja selle liikmesriikide ning teiselt poolt Kesk-Ameerika riikide vahel assotsiatsiooni loomise lepingu kahepoolne kaitseklausel ja banaane käsitlev stabiilsusmehhanism, (1) eelkõige selle artikli 15 lõiget 2,
   ning arvestades järgmist:
   
               (1)
            
            
               Banaane käsitlev stabiilsusmehhanism on kehtestatud ühelt poolt Euroopa Liidu ja selle liikmesriikide ning teiselt poolt Kesk-Ameerika riikide vahelise assotsiatsiooni loomise lepinguga (2) (edaspidi „leping“), mida hakati Kesk-Ameerika riikide suhtes ajutiselt kohaldama 2013. aastal ja konkreetselt Nicaragua suhtes 1. augustil 2013.
            
         
               (2)
            
            
               Määrusega (EL) nr 20/2013 rakendatava stabiilsusmehhanismi kohaselt võib komisjon pärast seda, kui ühest asjaomasest riigist imporditavate värskete banaanide (1. jaanuari 2012. aasta Euroopa Liidu kombineeritud nomenklatuuri rubriik 0803 00 19) kindlaksmääratud käivituskogus on ületatud, võtta määruse (EL) nr 20/2013 artikli 14 lõikes 4 sätestatud kiirmenetluse kohaselt vastu rakendusakti, millega ta võib asjaomasest riigist imporditavatele värsketele banaanidele kehtestatud soodustollimaksu ajutiselt peatada või otsustada, et selline peatamine ei ole asjakohane.
            
         
               (3)
            
            
               10. aprillil 2018 ületas Nicaraguast pärit värskete banaanide import liitu nimetatud lepingus kindlaks määratud künnise 14 000 tonni.
            
         
               (4)
            
            
               Sellega seoses vaatles komisjon vastavalt määruse (EL) nr 20/2013 artikli 15 lõikele 3 asjaomase impordi mõju liidu banaanituru olukorrale, et otsustada, kas soodustollimaks tuleks peatada või mitte. Komisjon uuris asjaomase impordi mõju liidu hinnatasemele ning teistest allikatest lähtuva impordi arengut ja liidu värskete banaanide turu üldist stabiilsust.
            
         
               (5)
            
            
               Banaane käsitleva stabiilsusmehhanismiga hõlmatud värskete banaanide import Nicaraguast moodustas 2018. aasta künnise ületamisel vaid 1,2 % värskete banaanide koguimpordist liitu. Lisaks moodustab Nicaraguast pärit import 1,0 % värskete banaanide koguimpordist liitu.
            
         
               (6)
            
            
               Import suurtest eksportivatest riikidest, kellega liit on samuti sõlminud vabakaubanduslepingu (täpsemalt Colombiast, Ecuadorist ja Costa Ricast), moodustas nende vastavatest künnistest 17,8 %, 23,4 % ja 22,2 %. Stabiilsusmehhanismi raames „kasutamata“ kogused (ligikaudu 4,8 miljonit tonni) on märkimisväärselt suuremad kui Nicaraguast pärit koguimpordi praegune seis (14 787 tonni).
            
         
               (7)
            
            
               Nicaraguast pärit impordi hind oli 2018. aasta esimese kahe kuu jooksul keskmiselt 488 eurot tonni kohta, mis on 26 % madalam kui liitu imporditavate värskete banaanide muu impordi keskmine hind.
            
         
               (8)
            
            
               Vaatamata Nicaraguast imporditud banaanide madalale hinnale ei registreeritud 2018. aasta märtsis banaanide keskmise hulgimüügihinna langust liidu turul ja see oli endiselt kõrge. 2018. aasta märtsis oli (eri päritolu) banaanide keskmine hulgimüügihind 1 094 eurot tonni kohta, mis on 11 % kõrgem kui vastav hind 2017. aasta märtsis (977 eurot tonni kohta). Lisaks oli liidu toodetud banaanide keskmine hulgimüügihind 2018. aasta märtsis 1 006 eurot tonni kohta, mis on võrreldav 2017. aasta märtsi tasemega (996 eurot tonni kohta).
            
         
               (9)
            
            
               Seega ei ole praeguses etapis mingit alust arvata, et Nicaraguast pärit värskete banaanide import, mis ületab kindlaksmääratud iga-aastast impordi käivituskogust, häiriks liidu turu stabiilsust või mõjutaks märkimisväärselt liidu tootjate olukorda.
            
         
               (10)
            
            
               Lisaks ei ole liidu turu või liidu äärepoolseimate piirkondade majanduslik olukord 2018. aasta aprillis märgatava halvenemise ohus ega märgatavalt halvenenud.
            
         
               (11)
            
            
               Seetõttu ei ole Nicaraguast pärit banaanide impordi suhtes kehtiva soodustollimaksu peatamine praegu asjakohane.
            
         
               (12)
            
            
               Tuleks meelde tuletada, et 2017. aastal ületas Nicaraguast pärit import künnise 2. mail ja et kõnealuse aasta lõpuks jõudis see 50 000 tonnini. Komisjon jõudis siiski oma hilisemas analüüsis järeldusele, et ei kõnealune import ega ka stabiilsusmehhanismiga hõlmatud riikidest pärit muu import ei tekitanud liidu turul häireid.
            
         
               (13)
            
            
               Võttes arvesse, et aastane käivituskogus on täitunud juba aprillis, ja ehkki Nicaraguast pärit koguimport liidu turule on väike, jätkab komisjon olukorra seiret ja võib vajaduse korral vastu võtta meetmeid,
            
         ON VASTU VÕTNUD KÄESOLEVA OTSUSE:
   Artikkel 1
   Euroopa Liidu kombineeritud nomenklatuuri rubriiki 0803 00 19 kuuluvate Nicaraguast pärit värskete banaanide impordi suhtes kehtiva soodustollimaksu ajutine peatamine ei ole asjakohane.
   Artikkel 2
   Käesolev otsus jõustub selle Euroopa Liidu Teatajas avaldamise päeval.
   
      Brüssel, 14. juuni 2018
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 17, 19.1.2013, lk 13.
   
      (2)  ELT L 346, 15.12.2012, lk 1.